Veearts-moord: Verdagte het dalk nog ŉ vrou verkragRensia de Wet Foto: Facebook Die man wat van die moord en verkragting op dr. Rensia de Wet van Witrivier verdink word, het vermoedelik ook ŉ tweede vrou verkrag voor hy aangekeer is, het die Witrivier-landdroshof Maandag gehoor. Die man, wie se naam nie bekend gemaak kan word voordat hy op aanklag van verkragting gepleit het nie, is in Desember in hegtenis geneem na De Wet dood aangetref is in haar huis by die Nottinghill Equestrian Estate, het ŉ Sapa-korrespondent berig. “Nadat De Wet verkrag en vermoor is, het dieselfde verdagte moontlik ook nog ŉ vrou in Mataffin verkrag,” het ao Dawie Pretorius, woordvoerder vir die polisie in Nelspruit, aan die hof gesê. “Hy was moontlik ook in ŉ huisroofbetrokke. Die polisie het hom met vingerafdrukke aan die toneel verbind.” Die beskuldigde staan tereg op aanklag van verkragting, moord en huisbraak. Hy is nog nie gevra om te pleit nie. Hy het Vrydag die hofdokumente in twyfel getrek wat aandui dat hy 30 jaar oud is. Hy voer aan hy is 20 of 21 jaar oud. Lede van die ANC-vroueliga en die Demokratiese Alliansie het Maandag tydens sy hofverrigtinge buite die hof saamgedrom om hul skok in De Wet se moord uit te spreek. Sy is verkrag en herhaaldelik met ŉ mes aangeval. “Ons het nie iemand soos hom in ons gemeenskap nodig nie,” het Nombuso Thabethe, woordvoerder van die ANC-vroueliga, gesê. “Hy toon geen respek nie.” DA-verteenwoordiger Trudie Morgan het die hof versoek om ŉ streng vonnis uit te spreek. “Hulle verkrag en moor vroue en kom weg daarmee. Hulle moet die volle mag van die wet ervaar,” het sy gesê. Die beskuldigde bly in aanhouding tot Dinsdag wanner hy in die Nelspruit-landdroshof sal verskyn om formeel aansoek te doen om borgtog. Lees alle vorige berigte oor Rensia de Wet op Maroela Media.